ЩэшIэ Аслъан: «Сае зыщыгъ нысхъап» (Iотэжь) »\nЗурет иапэрэ гущыIэр – «сыфаеп». Тыдрэ тучан ащагъэми, Iапэ афишIызэ, «мыры сызыфэмыер», еIо. Ащ пае къэмынэу, къыгъэлъэгъуагъэмэ ащыщ горэ бэрэ къыфащэфы. Анахьэу етIани нысхъап зыфэкъаигъэхэр.\nЗыфэмыехэр рагъашIэзэ, Зурет езэщыгъ. Ари шъэожъыеу къызкIэмыхъугъэр къыгурымыIоу. Пчэдыжь къэс хъулъфыгъэ гъончэдж закъоу «джинсыкIэ» заджэхэрэр зыщелъэ, ар фамыдэу пшъэшъэжъые джанэмэ ащыщ горэ зыщырагъалъэ. РаIуагъэр ешIэшъ, гъунджэм ыпашъхьэ еуцо, зегъэчэрэгъу. «КIо, сыд мыщ, дахэми, узэхъопсэнэу хэлъыр?!» – егъэшIагъо.\nШъэожъыехэм зафэбгъазэмэ, Зурет шынахьыжъитIу иI, яджэнэ-гъончэджыхэр зэIытхъыгъэхэми, шIоир апыушэшыкIыми мэхъу. Ащ пае къэмынэу, Iэгуаор шIущэу къырафэкIы, чъыгы шъхьапэхэр джэгупIэ шIагъо ашIы, псыхъом, зэрэчъэхэзэ, ащыгъхэр зыпадзышъ, хапкIэх. Ушъэожъыеныр, тыдэкIи IэшIэх, ренэуи тхъагъо. МыдрэмкIэ умыгъ, плъэкIыщтымэ!\n– Джэнэ дэхэ дэдэба мы зыщыозгъэлъагъэр? - еупчIы янэ, фишIэмэ хъущтыр ымышIэу. - Сыда мырэу узфэчэфынчъэр?\n– Анахьэу сызыфэмыер мыщ фэд, – еIошъ, адрэм ынэхэр еIоты.\nЫшнахьыжъитIур ар алъэгъумэ дэхьащхых. Дэгъу уадэджэгуныр шъхьаем, янасып зыфэдэр зымышIэрэ нэбгыритIумэ джаущтэу зашIы.\nДжэгуалъэхэмкIи Зурет къин хэт, шъэожъыемэ агу рихьыщтхэм афай. Ары шъхьаем, ахэмэ захэбгъэзагъэзэ ахэри къаIыпхынхэ фаеба? Е уадыдэмыкIэу яунэ зыкъибгъэнэщт, уджэгунэу пIомэ, гъусэ уимыIэу.\nАрэу кIозэ, зы мафэ горэм янэрэ арырэ джэгуалъэхэр зыщащэрэ тучаным чIэхьагъэх. Ным бэрэ Зурет а тучаным чIещэ. Зыгорэхэр къыригъэлъэгъухэзэ, адрэр нэбгъунджыкIэ яплъызэ, чIэтых.\nАу непэ ошIэ-дэмышIэу Зурет нысхъапэу сае зыщыгъыр ылъэгъугъ. Ащ фэдэхэр бзылъфыгъэ къэшъуакIохэм ащыгъыхэу телевизорымкIэ бэшIагъэ зилъэгъугъэхэр. Нэр занкIэу япкIы. Ори ар пщыгъэу, уахэтэу къыпшIуегъэшIы. Ау, ыгу рихьыгъэми, зиушъэфи, зи гуцафэ аримыгъэшIэу пшъэшъэжъыер хэтыгъ. Хъущтэп зыкъэбгъэлъагъомэ, къыбдэхьащхынхэкIэ щынагъо.\n– Мыры сызыфэмыер, - ежьыри ыгъэшIагъэу, къыIэкIэIуагъ сабыим.\n– КIо уфэмыемэ, егъэзыгъэп, - гуцафэ горэ ышIыгъэ-ымышIыгъэми къыштагъ ным нэмыкI нысхъапэр.\n– Хьау, мыры сызфэмыяхэр сэIо, - джыри къыригъэлъэгъугъ Зурет.\nЯнэ гуфаплъэу ыпхъу цIыкIу еплъыжьыгъ. Зэхихынэу зажэщтыгъэри нэмыкIэп.\n– Арымэ дэгъу, сигуагу, ори пшъашъэ ухъунэу уежьагъ, - ыIожьи, «зыфэмые» нысхъапэр фищэфыгъ.\n– Ары сызфэмыяхэр, - джыри зэ Зурет IумышIыкIэу къыIожьыгъ, ау ынэпсхэр къэкIуагъэми, зэригуапэр къыхэщыщтыгъ.\nОпубликовал administrator, 17-07-2012, 14:23. Просмотров: 2488\n– Гъэзетэу «Адыгэ макъэми», АдыгеимкIэ тилIышъхьэхэми афэгъахьыгъ